Broj: 711-I-1647-M-351/22-02-19

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice Željke Antunović, vršiteljice dužnosti direktorice - članice Uprave trgovačkog društva Komunalno društvo Kutjevo d.o.o., za davanjem mišljenja Povjerenstva**,na 182. sjednici održanoj dana 11. kolovoza 2022.g. donosi sljedeće

**MIŠLJENJE**

**Sukladno članku 3. stavku 1. podstavku 40. ZSSI-a, Željka Antunović, koja je imenovana vršiteljicom dužnosti direktorice - članice Uprave trgovačkog društva Komunalno društvo Kutjevo d.o.o., u kojem većinski udio u vlasništvu ima Grad Kutjevo, smatra se obveznicom ZSSI-a te je dužna pridržavati se odredbi navedenog Zakona.**

Obrazloženje

Zahtjev za mišljenjem podnijela je obveznica Željka Antunović, direktorica-članica Uprave trgovačkog društva Komunalno društvo Kutjevo d.o.o. U Povjerenstvu zahtjev je zaprimljen 03. kolovoza 2022.g. pod poslovnim brojem 711-U-7123-M-351/22-01-4, povodom kojeg se vodi predmet broj M-351/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je Grad Kutjevo većinski vlasnik trgovačkog društva Komunalno društvo Kutjevo d.o.o. te da je Ugovorom o radu stupila na mjesto direktorice s danom 01. ožujka 2018.g. Obveznica navodi da joj je 01. ožujka 2022.g. uručena Odluka o imenovanju vršitelja dužnosti direktora do 31. kolovoza 2022.g. te aneks ugovora o radu od 13. lipnja 2022.g. o smanjenju plaće. Obveznica navodi kako nije smatrala da mora podnijeti imovinsku karticu, budući da je vršiteljica dužnosti direktora te da je Grad Kutjevo navedenu odluku trebao proslijediti Trgovačkom sudu. Obveznica navodi i kako je u pripremi raspisivanje natječaja za radno mjesto direktora te da ne može znati hoće li temeljem svojih referenci ponovno biti izabrana.

Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a. Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i predsjednici i članovi uprava trgovačkih društava kojima su većinski vlasnici trgovačka društva u kojima većinski udio imaju jedinice lokalne/područne samouprave obveznici ZSSI-a.

Jedinu iznimku čine rukovodeći državni službenici koje imenuje Vlada Republike Hrvatske na temelju prethodno provedenog natječaja. Za navedenu kategoriju je člankom 3. stavkom 3. ZSSI-a propisano da se na njih odnose samo odredbe iz članka 10. do 14. glave III. i članaka 48. do 50. toga Zakona.

Člankom 422. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19) propisano je da je jedan od organa društva s ograničenom odgovornošću uprava društva koja se sastoji se od jednoga ili više direktora. Nadalje, stavkom 2. propisano je da uprava vodi poslove društva u skladu s društvenim ugovorom, odlukama članova društva i obveznim uputama skupštine i nadzornog odbora, ako ga društvo ima.

Člankom 426. Zakona o trgovačkim društvima propisano je da društvo zastupa uprava.

Uvidom u registar Trgovačkog suda u Osijeku, Stalne službe u Slavonskom Brodu utvrđeno je da je pod brojem MBS: 030196091, upisano trgovačko društvo Komunalno društvo Kutjevo d.o.o. čiji je osnivač Grad Kutjevo, a osoba ovlaštena za zastupanje direktorica Željka Antunović koja društvo zastupa samostalno i pojedinačno. Uvidom u povijesni izvadak utvrđeno je da je Željka Antunović kontinuirano obnašala dužnost direktorice navedenog trgovačkog društva od 22. prosinca 2017.g.

Uvidom u dostavljenu Odluku o imenovanju vršitelja dužnosti Uprave-direktora Komunalnog društva Kutjevo d.o.o. za obavljanje komunalnih djelatnosti od 01. ožujka 2022.g. utvrđeno je da je za vršitelja dužnosti imenovana Željka Antunović te da će dužnost početi obavljati od 01. ožujka 2022.g. do izbora nove Uprave-direktora, a najkasnije do 31. kolovoza 2022.g.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Povjerenstvo ističe kako Željka Antunović u trenutku imenovanja na dužnost direktorice trgovačkog društva Komunalno društvo Kutjevo d.o.o. nije bila obveznica, već je to postala 25. prosinca 2021., kada je stupio na snagu ZSSI, kojim je proširen krug obveznika tako da obuhvaća i direktore trgovačkih društva u vlasništvu jedinica lokalne i područne (regionalne) samouprave.

Stoga se u trenutku prihvaćanja imenovanja na ovu dužnost na nju nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogla znati ili imati razumno očekivanje da će postati obveznica, slijedom čega nije ni pristala da ju obvezuju odredbe ZSSI-a.

U konkretnom slučaju Povjerenstvo utvrđuje kako direktor-član uprave trgovačkog društva imenovan do izbora novog direktora (vršiteljica dužnosti direktora) ima ista prava i ovlaštenja kao i članovi uprave trgovačkog društva koji redovito obavljaju vođenja poslova radi obavljanja djelatnosti upisanih u sudski registar.

Nadalje, s obzirom da je podnositeljica imenovana na funkciju vršiteljice dužnosti direktora nakon stupanja ZSSI-a na snagu te imajući u vidu kako u svojem zahtjevu iskazuje namjeru javljanja na natječaj za mjesto direktora navedenog društva, što upućuje da ista nema namjeru u primjerenom roku nakon stupanja na istu dužnost urediti svoje poslove na način da prestane osnova temeljem koje se smatra obveznicom ZSSI-a, Željka Antunović, imenovana vršiteljicom dužnosti direktorice-članicom Uprave trgovačkog društva Komunalno društvo Kutjevo d.o.o. obveznica je ZSSI-a u smislu odredbe članka 3. stavka 1. podstavka 40. ZSSI-a i na istu se primjenjuju odredbe navedenog Zakona.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Željka Antunović, putem e-maila
2. Objava na internetskoj stranici Povjerenstva
3. Pismohrana